LV Eiropas Savienības Oficiālais Vēstnesis C 32/22

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 32/16

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“MANTECADOS DE ESTEPA”

EK Nr.: ES-PGI-0005-0761-18.02.2009

AĢIN ( X ) ACVN ( )

1. Nosaukums:

“Mantecados de Estepa”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts;

3.1. Produkta veids:

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Produkta apraksts, uz kuru attiecas nosaukums (1):

Nosaukumu “Mantecados de Estepa” tradicionāli izmanto, lai apzīmētu Ziemassvētku saldumu veidu, ko ražo Estepā. Šos saldumus, kurus sauc par “Mantecados de Estepa”, ražo pēc vienas un tās pašas receptes jau vairāk nekā simts gadus. Šos produktus var iepakot atsevišķi vai kopā ar citiem Ziemassvētku saldumiem, piemēram, smilšu cepumiem polvorones, mandeļu cepumiem alfajores un vīna virtuļiem roscos de vino.

“Mantecados de Estepa” cepumi pēc formas ir apaļi, tos cep no mīklas, kuras pamata sastāvdaļas – kviešu miltus, cūku taukus un pūdercukuru atkarībā no “Mantecados de Estepa” veida papildina ar citām sastāvdaļām, kas norādītas 3.3. nodaļā: kanēli, “mājas”, olīveļļu, mandelēm, kakao, kokosriekstiem, citroniem, lazdu riekstiem un vaniļu. Izņēmuma gadījumā “Mantecados de Estepa” cepumos ar olīveļļu taukus aizstāj ar auksti spiestu olīveļļu. Tie ir brūni apcepti, stingri no ārpuses un mīksti iekšpusē, ar nedaudz kraukšķīgu virsu un vienmērīgu garšu.

“Mantecados de Estepa” pēc formas ir apaļi, to maksimālais svars ir 50 grami.

Turklāt produktiem, kas ražoti ar nosaukumu “Mantecados de Estepa”, jāatbilst šādiem fizikāli-ķīmiskiem parametriem.

— : mitrums : mazāk nekā 5 %, — : ūdens aktivitāte : mazāka nekā 0,650, — : pH : mazāks nekā 6,5.

3.3. Izejvielas (tikai pārstrādātiem produktiem):

Process sākas ar izejvielu rūpīgu atlasi.

Pamatsastāvdaļas, ko izmanto ražošanā, ir kviešu milti, cūku tauki un pūdercukurs. Papildu sastāvdaļas ir: kanēlis, sezams, mandeles, lazdu rieksti, kokosrieksti, kakao, dabīgi aromatizētāji (ēteriskās eļļas), tādas proporcijās, kādas norādītas tabulā. Izņēmuma gadījumā “Mantecados de Estepa” cepumos ar olīveļļu taukus aizstāj ar auksti spiestu olīveļļu.

Pamatsastāvdaļas Kviešu milti 45–55 % 45–55 % 45–55 % 40–50 % 45–50 % 45–55 % 45–55 % 45–55 % 45–55 % Cūku tauki 20–27 % 20–27 % 0 % 20–25 % 20–26 % 20–26 % 20–27 % 20–25 % 20–25 % Cukurs 22–26 % 22–26 % 22–26 % 22–25 % 22–25 % 22–26 % 22–26 % 22–25 % 22–25 % Papildu sastāvdaļas Kanēlis 0,7–1 % 0,7–1 % 0,7–1 % 0,7–1 % 0–0,5 % 0–0,5 % 0–0,5 % 0–0,5 % 0–0,5 % Sezams 0,7–1 % 0,7–2 % 0,7–1 % 0–0,5 % 0 % 0 % 0 % 0 % 0 % Mandeles 0 % 0 % 0 % ≥ 8 % 0 % 0 % 0 % 0 % 0 % Lazdu rieksti 0 % 0 % 0 % 0 % 0 % 0 % 0 % 8–9 % 0 % Kokosrieksti 0 % 0 % 0 % 0 % 5–10 % 0 % 0 % 0 % 0 % Kakao 0 % 0 % 0 % 0 % 0 % 2–6 % 0 % 0 % 0 % Auksti spiesta olīveļļa 0 % 0 % 20–26% 0 % 0 % 0 % 0 % 0 % 0 % Ēteriskās eļļas 0–0,03 % 0–0,03 % 0–0,03 % 0–0,03 % 0–0,03 % 0–0,03 % 0,05–1 % 0–0,03 % 0,05–1 % Kanēlis “Mājas” Auksti spiesta olīveļļa Mandeles Kokosrieksti Kakao Citrons Lazdu rieksti Vaniļa

Miltiem, cūku taukiem, cukuram un mandelēm jāatbilst šādām fizikālajām, ķīmiskajām un organoleptiskajām prasībām:

— : milti : baltā krāsā, smaržas nav, garša neitrāla, tīri un bez piemaisījumiem, mitruma saturs < 11,5 %, spēks (W) < 80 × 10 000 J, attiecība (P/L) no 0,3 līdz 0,5, — : attīrīti cūku tauki : baltā krāsā, smarža neitrāla, garša neitrāla, stingri, bez piejaukumiem, skābums < 0,15 % oleīnskābes, peroksīda skaitlis < 2 O2 mekv./kg tauku, kušanas temperatūra 32–36 °C (pēc kapilāru metodes), stabilitāte > 30 stundas, — : neattīrīti cūku tauki : baltā krāsā, smarža neitrāla, garša neitrāla, stingri, bez piejaukumiem, skābums < 0,5 % oleīnskābes, peroksīda skaitlis < 3 O2 mekv./kg tauku, kušanas temperatūra 32–36 °C (pēc kapilāru metodes), stabilitāte > 30 stundas, — : cukurs : baltā krāsā, bez smaržas, garša salda, nav gabalos vai pikās, — : mandeles : ziloņkaula krāsā, ar svaigu smaržu, garša salda, ovālas formas rieksti, tīras, bez piemaisījumiem, mitruma saturs < 6,5.

Attiecībā uz piedevām, var izmantot tās, kuras ir atļautas ar spēkā esošiem tiesību aktiem.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Apstrāde un iepakošana jāveic attiecīgajā ģeogrāfiskajā apgabalā, lai saglabātu produkta kvalitāti. Saldumi jāiesaiņo atsevišķi tūlīt pēc to pagatavošanas, un iepriekš pazeminot to temperatūru, lai tā būtu zem 10 °C. Tādējādi produkts trausluma dēļ nesalūzt un saglabā savas fizikāli ķīmiskās un organoleptiskās īpašības, kas minētas 3.2. punktā.

3.6. Īpaši noteikumi griešanai, rīvēšanai, iepakošanai u. c.:

Produktu iepako vai nu atsevišķi termiski noslēdzamā celofāna plēvē, izmantojot horizontālās “flow-pack” iepakošanas iekārtas – mehanizēti, vai arī dubultā smalkā ietinamajā papīrā – mehanizēti vai ar rokām. Iepakošanas darbi jāveic, kad produkts ir atdzisis, lai varētu labāk ar to darboties un lai nepieļautu ūdens tvaiku kondensēšanos iepakojumā.

Atsevišķi iesaiņoto produktu var tirgot pa vienībām vai veselās kastēs, kas ir pienācīgi marķētas un kuru satura minimālais svars ir 100 grami, bet maksimālais – 5 kg.

3.7. Īpaši noteikumi marķēšanai:

Gan atsevišķiem iepakojumiem, gan kastēm jābūt etiķetēm, uz kurām obligāti jānorāda “Indicación Geográfica Protegida” un jāiespiež nosaukums “Mantecados de Estepa” un logotips.

Ja produktu iepako kopā ar citiem produktiem, uz kuriem neattiecas aizsargātā ģeogrāfiskās izcelsmes norāde (AĢIN – IGP), tad uz “Mantecados de Estepa” atsevišķajiem iepakojumiem norāda “Mantecados de Estepa” un var izmantot AĢIN logotipu, bet uz kopējā iepakojuma tikai pieminēt, ka tas satur “Mantecados de Estepa IGP”, neizmantojot AĢIN logotipu.

4. Precīza ģeogrāfiskā apgabala definīcija:

Estepas pilsēta Seviļas provincē.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Tas, ka Estepā vairāk nekā gadsimtu ražo “Mantecados de Estepa” un ka tie Ziemassvētku cepumu vidū izceļas ar labu reputāciju un augstu prestižu, nav nejaušība, bet to daudzu paaudžu smaga darba un centības rezultāts, kurām rūpēja apgabalā ražotā produkta kvalitātes saglabāšana un uzlabošana. Tāpēc mantecado sezonā no septembra līdz decembrim Estepā daudz cilvēku tieši un netieši piedalās to ražošanā.

Sezonas laikā Estepa kļūst par pilsētu, kas dzīvo dēļ “Mantecados de Estepa”. Tikai reta ģimene nav iesaistīta kādā no tradicionālajiem darbiem, kas tajā laikā notiek vairāk nekā 20 uzņēmumos, kur ražo “Mantecados de Estepa”. Tāpēc šodien uzņēmumos, kas nodoti no paaudzes paaudzē, valda spēcīgu ģimenes tradīciju gaisotne, un ir vairāki uzņēmumi, ko vada jau trešā paaudze.

Lai apmierinātu tirgus pieprasījumu, “Mantecados de Estepa” ražošanas procesi tika industrializēti, un Estepā radās daudzas blakusnozares, kuras vajadzīgas “Mantecados de Estepa” ražošanai un tirdzniecībai. Šajās nozarēs ietilpst gan termoveidošana, poligrāfija, izejmateriālu noliktavas, gan arī ražošanas līniju automatizācijas darbnīcas.

5.2. Produkta specifika:

“Mantecados de Estepa” ir saldumi, ko ražo no rūpīgi izraudzītām izejvielām, un gatavais izstrādājums ir apaļi cepumi, ko iegūst no kviešu miltu, cūku tauku un pūdercukura maisījuma, kas ir pamatsastāvdaļas, kuras papildina ar citām sastāvdaļām, piemēram, kanēli, mandelēm un citām. To forma ir apaļa un tie sver ne vairāk kā 50 gramus.

“Mantecados de Estepa” īpatnība ir tāda, ka tie ir stingri no ārpuses un mīksti iekšpusē, ar nedaudz kraukšķīgu virsu un vienmērīgu garšu; to patēriņam ir sezonas raksturs – visvairāk tos ceļ galdā Ziemassvētku dienās. Šajā periodā tie kļūst par vienu no visvairāk patērētajiem produktiem, ko pēc vienas un tās pašas receptes ražo jau vairāk nekā simts gadus.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Aizsargātu ģeogrāfiskās izcelsmes norādi produktam “Mantecados de Estepa” piešķir, pamatojoties uz ražojuma reputāciju, ko tas ieguvis vairāk nekā 100 gadu garumā, kamēr šos saldumus ražo pēc vienas un tās pašas simtgadīgās receptes.

Gadu no gada Seviļas pilsēta Estepa kļūst par vienu no Spānijas Ziemassvētku galdu galvenajiem apgādniekiem. Ja ceļotājs septembra beigās ierodas Estepā, pilsēta to laipni sagaida ar gaisā vējojošu kārdinoši saldu kanēļa, karameļu un sezama smaržu. Un šajā laikā šo produktu izgatavo lielākā daļa Estepas iedzīvotāju.

“Mantecados de Estepa” izcelsme meklējama sešpadsmitajā gadsimtā. Sv. Klāras klostera arhīvu dokumentos atrodamas ziņas, ka tika pieņemti darbā konditori, lai apmierinātu pieprasījumu no Seviļas vai Madrides, kur tirgoja izsmalcinātos produktus. Šajā klosterī glabājas arī ziņas par “Mantecados de Estepa” vecajām receptēm. Tos izgatavoja no graudaugu un tā pārpalikušā speķa maisījuma, ko ieguva pēc cūku kaušanas decembrī; ar to izskaidrojams, kāpēc kopš pirmsākumiem šie saldumi tika ēsti Ziemassvētkos. Šīs “tauku kūkas” izgatavoja visās Estepas mājās, un gatavošanai izmantoja īpašus traukus.

Mikaela Ruiz Téllez (La Colchona), kura ir mūsdienu mantecado izgudrotāja, dzimusi Estepā 1824. gadā un mirusi 1901. gadā. Viņas lieliskā ideja padarīja recepti zelta vērtu un bija pamatā “Mantecados de Estepa” slavai. Lai uzlabotu produkta garšu un lai tas neciestu garu pārvadājumu laikā, Micaela mainīja izgatavošanas paņēmienus, tostarp ieviesa cepumu apžāvēšanu no ārpuses, lai to iekšpuse paliktu mīksta. Radās smalki, mīksti, kraukšķīgi un garšīgi “Mantecados de Estepa”, kuriem izmantoja smalkus miltus, tos grauzdēja un padarīja mīkstākus nekā sākotnēji ražotos. Pēc šādām izmaiņām produkts iemantoja lielu prestižu un labu reputāciju maiznieku ģildē.

“Mantecados de Estepa” kļuva par daļu no klasiskā Ziemassvētku produktu piedāvājuma patērētājiem, un tie kopš seniem laikiem ir saistīti ar Estepas vārdu, jo šajā pilsētā šos produktus ražo kopš deviņpadsmitā gadsimta otrās puses. Līdz ar Estepā gatavotie Ziemassvētku saldumi, kas pazīstami ar nosaukumu “Mantecados de Estepa”, izplatījās aiz Andalūzijas robežām.

Slavenais žurnālists Antonio Burgoss, laikraksta ABC komentētājs, atzīst šo saldumu tradicionālo izcelsmi.

“… es slavēju namu Estepā, kura vārds nav svarīgs, kurā atkal ir izveidota tāda Ziemassvētku saldumu kaste kā senlaikos. Pati kartona kaste jau ir mākslas darbs, ar skaistu reljefu uzrakstu… un tajā iekšā vecie labie: Mantecados, smilšu cepumi polvorones, mandeļu cepumi alfajores un vīna virtuļi roscos de vino, un vēl neskaitāmi citi. Klasiski gardumi.” Tā viņš rakstīja laikrakstā ABC1986. gada 27. decembrī.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Mantecados_Estepa.pdf

(1) OV L 93, 31.3.2006., 12. lpp.